KOMISIJOS SPRENDIMAS
2006 m. spalio 4 d.
nustatantis galutinius finansinius asignavimus, kurie 2006 finansiniais metais valstybėms narėms skiriami už tam tikrą hektarų skaičių vynuogynų perplanavimui ir konversijai pagal Tarybos reglamentą (EB) Nr. 1493/1999
(pranešta dokumentu Nr. C(2006) 4348)
(Autentiški tik tekstai ispanų, anglų, čekų, vokiečių, graikų, prancūzų, italų, vengrų, portugalų, slovakų ir slovėnų kalbomis)
(2006/669/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 14 straipsnio 2 dalį,
kadangi:
(1)
Reglamentu (EB) Nr. 1493/1999 ir 2000 m. gegužės 31 d. Komisijos reglamentu (EB) Nr. 1227/2000, nustatančiu išsamias Tarybos reglamento (EB) Nr. 1493/1999 dėl bendro vyno rinkos organizavimo taikymo taisykles, taikomas gamybos potencialui (2), nustatomos Vynuogynų perplanavimo ir konversijos taisyklės.
(2)
Reglamente (EB) Nr. 1227/2000 nustatytose išsamiose taisyklėse, reglamentuojančiose finansinį planavimą ir dalyvavimą finansuojant perplanavimo ir konversijos sistemą, numatyta, kad nuorodos į konkrečius finansinius metus nustato mokėjimus, kuriuos valstybė narė faktiškai atliko nuo spalio 16 d. iki kitų metų spalio 15 d.
(3)
Pagal Reglamento (EB) Nr. 1493/1999 14 straipsnio 1 dalį Komisija nustato pradinius asignavimus valstybėms narėms kiekvienais metais remdamasi objektyviais kriterijais ir atsižvelgdama į konkrečią padėtį bei poreikius ir pastangas, kurių reikės atsižvelgiant į schemos tikslą.
(4)
Sprendimu 2005/716/EB (3) Komisija nustatė orientacinius finansinius asignavimus 2005-2006 prekybos metams.
(5)
Remiantis Reglamento (EB) Nr. 1227/2000 17 straipsnio 1 ir 3 dalimi, valstybių narių patirtos ir patvirtintos išlaidos neturi viršyti joms skirtos sumos, kuri yra nurodyta Sprendime 2005/716/EB. 2006 finansiniais metais šis apribojimas netaikomas jokiai valstybei narei.
(6)
Taikant 17 straipsnio 4 dalies nuostatas, tuo atveju, jei valstybės narės faktinės išlaidos už hektarą yra didesnės už numatytąsias Sprendimu 2005/716/EB, skiriama bauda. Šiais metais tokia bauda už 1 129 015 EUR sumą taikoma Graikijai, už 1 377 EUR sumą - Liuksemburgui ir už 550 EUR sumą - Maltai.
(7)
Remiantis Reglamento (EB) Nr. 1227/2000 16 straipsnio 1 dalies c punktu, valstybės narės gali pateikti paraišką dėl tolesnio finansavimo per einamuosius finansinius metus. Šiais metais tokios valstybės narės yra Vokietija, Ispanija, Prancūzija, Italija, Austrija ir Slovėnija.
(8)
Laikantis minėto reglamento 17 straipsnio 3 dalies nuostatų, pagal Reglamento (EB) Nr. 1227/2000 16 straipsnio 1 dalies c punktą pateiktos paraiškos patenkinamos proporcingai valstybių narių paraiškoms, panaudojant asignavimus, likusius visoms valstybėms narėms atėmus sumas, apie kurias pranešta pagal minėto reglamento 16 straipsnio 1 dalies a ir b punktus ir kurios, reikalui esant, yra koreguojamos taikant minėto reglamento 17 straipsnio 1 ir 3 dalis, iš bendros valstybėms narėms skirtos sumos. Ši nuostata 2006 finansiniams metams galioja Vokietijai, Ispanijai, Prancūzijai, Italijai, Austrijai ir Slovėnijai.
(9)
Pagal Reglamento (EB) Nr. 1227/2000 16 straipsnio 1 dalies b punktą, valstybės narės dėl perplanavimo ir konversijos sistemos ne vėliau kaip kiekvienų metų liepos 10 d. išsiunčia Komisijai ataskaitą apie einamųjų finansinių metų birželio 30 d. patvirtintas išlaidas ir bendrą susijusį plotą. Minėto reglamento 17 straipsnio 2 dalyje numatyta, kad valstybės narės pateikia 16 straipsnio 1 dalies b punkte nurodytą ataskaitą tik tuo atveju, jei suma, kurią jos deklaravo pagal 16 straipsnio 1 dalies a punktą, t. y. faktiškai panaudotos lėšos iki einamųjų finansinių metų birželio 30 d. sudaro bent jau 75 % atitinkamai valstybei narei paskirtos preliminarios sumos. Remiantis Komisijos reglamente (EB) Nr. 1460/2006 (4) numatyta nukrypti leidžiančia nuostata, tai netaikoma valstybėms narėms, kurioms 2005-2006 prekybos metai yra antrieji, kai įgyvendinama perplanavimo ir konversijos schema,
PRIĖMĖ ŠĮ SPRENDIMĄ:
1 straipsnis
Galutiniai finansiniai asignavimai, kurie 2005-2006 prekybos metais 2006 finansinių metų laikotarpiui valstybėms narėms skiriami už tam tikrą hektarų skaičių vynuogynų perplanavimui ir konversijai pagal Reglamentą (EB) Nr. 1493/1999, nurodomi šio reglamento priede.
2 straipsnis
Šis sprendimas skirtas Čekijos Respublikai, Vokietijos Federacinei Respublikai, Graikijos Respublikai, Ispanijos Karalystei, Prancūzijos Respublikai, Italijos Respublikai, Kipro Respublikai, Liuksemburgo Didžiajai Hercogystei, Vengrijos Respublikai, Maltos Respublikai, Austrijos Respublikai, Portugalijos Respublikai, Slovėnijos Respublikai ir Slovakijos Respublikai.
Priimta Briuselyje, 2006 m. spalio 4 d.